Ertuğrul

Ertuğrul, myös Ertoğrul (1191/1198 Ahlat – n. 1281) oli Osmanien valtakunnan perustajan Osman I:n isä. Ertuğrul oli oguuseihin kuuluneen Aasiasta kotoisin olevan kayı-heimon johtaja. Hänen saapumisensa Mervistä Anatoliaan Rumin sulttaanikunnan avuksi 400 ratsusotilaansa kanssa taistelussa Bysanttia vastaan käynnisti tapahtumaketjun, joka johti Osmanien valtakunnan syntymiseen. Poikansa ja seuraajansa Osman I:n tavoin häntä kutsuttiin usein arvonimellä ghazi, islamin suuri soturi. Elämäkerta Ertuğrul syntyi Ahlatissa vuonna 1191 tai 1198. Isänsä Süleymanin hukuttua paetessaan mongoli valloittajien teurastusta vuonna 1227 Ertuğrul nousi vuonna 1230 kayı-heimon johtoon. Ertuğrulin nousu asemaan oli seurausta hänen avustaan seldžukeille sodassa Bysanttia vastaan. Rumin sulttaani Kayqubad I luovutti Ertuğrulille Karaja Dağin, vuoristoisen alueen lähellä Angoraa (nykyinen Ankara). Erään näkemyksen mukaan Ertuğrulin maa-alueiden tarkoituksena oli toimia suojana Bysanttia ja muita vihollisia vastaan. Vuonna 1231 hän valloitti Söğütin kylän, joka luovutettiin hänelle sitä ympäröivine maa-alueineen. Kylästä tuli Ertuğrulin kuoltua hänen vanhimman poikansa Osman I:n hallintoaikana Osmanien valtakunnan pääkaupunki vuonna 1299. Ertuğrulillä oli kaksi muuta poikaa, Saru Batu Savcı Bey ja Gündüz Bey. Perintö Ertuğrulin ansioksi luetaan ympäri Anatoliaa hajallaan eläneiden satojen tuhansien turkkilaisten yhdistäminen; tämä kehitys johti lopulta Osmanien valtakunnan perustamiseen. Muutamaa vuosisataa myöhemmin osmanit kukistivat Bysantin valtakunnan ja vakiinnuttivat vuosisatoja kestäneen valtansa nykyisen Turkin alueella ja sen ulkopuolella. Ertuğrul ghazin menestyksen taustalla olivat hyvät suhteet niin kutsuttuihin tekfureihin – nimitys, jota käytettiin Bysantin valtakunnan paikallishallitsijoista kayı-heimon asuinalueiden tuntumassa. 1800-luvulla Osmanien laivaston frigatti Ertuğrul nimettiin hänen kunniakseen. Myös Ertuğrul Gazin moskeija Turkmenistanin Ašgabatissa on nimetty hänen kunniakseen. Lähteet Biography of Ertuğrul FORSNeT. (englanniksi)